ET Euroopa Liidu Teataja L 38/17

KOMISJONI MÄÄRUS (EÜ) nr 217/2006,

8. veebruar 2006,

milles sätestatakse nõukogu direktiivide 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ rakenduseeskirjad seoses liikmesriikide loaga ajutiselt lubada minimaalsetele idanevusnõuetele mittevastava seemne turustamine

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 14. juuni 1966. aasta direktiivi 66/401/EMÜ söödakultuuride seemne turustamise kohta, (1) eriti selle artikli 17 lõiget 3,

võttes arvesse nõukogu 14. juuni 1966. aasta direktiivi 66/402/EMÜ teraviljaseemne turustamise kohta, (2) eriti selle artikli 17 lõiget 3,

võttes arvesse nõukogu 13. juuni 2002. aasta direktiivi 2002/54/EÜ peediseemne turustamise kohta, (3) eriti selle artikli 24 lõiget 3,

võttes arvesse nõukogu 13. juuni 2002. aasta direktiivi 2002/55/EÜ köögiviljaseemne turustamise kohta, (4) eriti selle artikli 38 lõiget 3,

võttes arvesse nõukogu 13. juuni 2002. aasta direktiivi 2002/57/EÜ õli- ja kiudtaimede seemne turustamise kohta, (5) eriti selle artikli 21 lõiget 3,

ning arvestades järgmist:

(1) Vastavalt direktiividele 66/401/EMÜ, 66/402/EMÜ, 2002/54/EÜ, 2002/55/EÜ ja 2002/57/EÜ võib seemet turustada ainult juhul, kui minimaalse idanevusvõime nõuded on täidetud või kui idanevusvõime nõuetele vastava seemne hulk ei ole piisav, siiski on komisjon lubanud piiratud ajal turustada ettenähtud maksimaalse koguse seemet, mis ei vasta nendes direktiivides sätestatud minimaalse idanevusvõime nõuetele.

(2) Lubade andmine on praegu liiga aeglane.

(3) Selleks et lubade andmist lihtsustada ja kiirendada ning samas tagada komisjonile ja liikmesriikidele taotluste hindamiseks ja nendele vastamiseks vajalik teave, tundub asjakohane komisjoni ja liikmesriikide vaheline nõuandemenetlus.

(4) Käesoleva määrusega ette nähtud meetmed on kooskõlas põllumajanduse, aianduse ja metsanduse seemnete ja paljundusmaterjali alalise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Käesolevas määruses sätestatakse eeskirjad, mida kohaldatakse liikmesriikide taotluste suhtes, et lubada turustada seemet, mis ei vasta järgmistes õigusaktide sätetes minimaalse idanevuse kohta kehtestatud nõuetele:

a) direktiivi 66/401/EMÜ artikli 17 lõige 1;

b) direktiivi 66/402/EMÜ artikli 17 lõige 1;

c) direktiivi 2002/54/EÜ artikli 24 lõige 1;

d) direktiivi 2002/55/EÜ artikli 38 lõige 1 ja

e) direktiivi 2002/57/EÜ artikli 21 lõige 1.

2. Käesolevat määrust ei kohaldata esimeses lõikes osutatud direktiivides määratletud eliitseemne turustamise suhtes.

Artikkel 2

1. Liikmesriik, kellel on tarneraskusi ning kes soovib lubada ajutiselt tutvustada minimaalse idanevuse nõuetele mittevastavat seemet (edaspidi “taotlev liikmesriik”), esitab komisjonile taotluse artiklis 3 osutatud teabega. Samal ajal teavitab taotlev liikmesriik sellest teisi liikmesriike. Iga liikmesriik määrab kontaktpunkti.

2. Teised liikmesriigid võivad 15 päeva jooksul pärast lõikes 1 ette nähtud teavitamist anda komisjonile ja taotlevatele liikmesriikidele teada järgmisest:

a) saadaolevast seemnest, mis võib aidata ületada tarneraskusi, või

b) vastuväidetest sellise seemne turustamisele, mis ei vasta artikli 1 lõikes 1 osutatud direktiivide nõuetele.

3. Taotlusega hõlmatud seemet võib turustada liikmesriigi taotletud koguse ulatuses kogu ühenduses, ilma et seeme vastaks artikli 1 lõikes 1 osutatud direktiivide nõuetele, kui lõikes 2 osutatud ajavahemikul ei ole taotlevale liikmesriigile (taotlevatele liikmesriikidele) ega komisjonile esitatud pakkumisi ega vastuväiteid või kui on tehtud pakkumised ning taotlev liikmesriik ja pakkuv liikmesriik (pakkuvad liikmesriigid) on leppinud kokku, et pakkumine ei ole sobiv, välja arvatud juhul, kui samal ajavahemikul on komisjon teavitanud taotlevat liikmesriiki, et taotlus ei ole põhjendatud.

Komisjon võtab ühendust liikmesriikide määratud kontaktpunktidega ja avaldab turustamise lubamise tingimused, sealhulgas lubatud koguse, oma veebilehel.

4. Kui lõike 3 kohaseid tingimusi ei ole võimalik täita või kui komisjon leiab, et taotlus ei ole põhjendatud, teavitab ta liikmesriikide määratud kontaktpunkte.

Juhtum esitatakse põllumajanduse, aianduse ja metsanduse seemnete ja paljundusmaterjali alalisele komiteele ning vajaduse korral võetakse heakskiitev või tagasilükkav otsus viivitamata vastu vastavalt artikli 1 lõikes 1 osutatud korrale.

Artikkel 3

Artikli 2 lõike 1 kohane teave sisaldab järgmist:

a) liigid ja sordid, eelkõige viljelus- ja kasutustingimused;

b) eeldatav minimaalne idanevus;

c) asjaomased kogused;

d) taotlust põhjendavad lisadokumendid;

e) kavandatav turustamise sihtkoht, märkides taotleva liikmesriigi piirkonnad, kus esineb raskusi seemnetarnega;

f) loa taotletav kohaldamisaeg.

Artikkel 4

Ilma et see piiraks artikli 1 lõikes 1 osutatud direktiivides nõutud märgistuse kasutamist, märgitakse seemne ametlikule etiketile, et kõnealune seeme kuulub kõnesolevates direktiivides sätestatud nõuetest vähem rangetele nõuetele vastavasse kategooriasse, ning andmed seemne minimaalse idanevusvõime kohta.

Artikkel 5

1. Käesolevas määruses sätestatud tingimuste kohaselt lubavad liikmesriigid tarnijatel tuua turule seemne, mis on lubatud vastavalt artiklile 3. Liikmesriigid võivad nõuda tarnijatelt, et nad taotlevad eelnevalt luba, mille andmisest võib keelduda, kui

a) on piisavalt põhjust kahelda, kas tarnija suudab turule viia seemnekoguse, mille jaoks ta on loa taotlenud, või

b) üldkogus, mille jaoks tarnija taotleb loa vastavalt asjaomasele erandile, ületaks artikli 2 kohaselt ühenduses lubatud maksimumkoguse.

2. Taotlev liikmesriik kooskõlastab teiste liikmesriikide tööd selle tagamiseks, et lubatud üldkogust ei ületata.

3. Liikmesriigid abistavad üksteist käesoleva määruse kohaldamisega seotud haldusküsimustes. Nad teavitavad komisjoni ja teisi liikmesriike ühe kuu jooksul alates käesoleva määruse jõustumisest artikli 2 lõikes 1 osutatud kontaktpunktidest.

Artikkel 6

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 8. veebruar 2006 Komisjoni nimel komisjoni liige Markos KYPRIANOU

(1) EÜT 125, 11.7.1966, lk 2298/66. Direktiivi on viimati muudetud direktiiviga 2004/117/EÜ (ELT L 14, 18.1.2005, lk 18).

(2) EÜT 125, 11.7.1966, lk 2309/66. Direktiivi on viimati muudetud direktiiviga 2004/117/EÜ.

(3) EÜT L 193, 20.7.2002, lk 12. Direktiivi on viimati muudetud direktiiviga 2004/117/EÜ.

(4) EÜT L 193, 20.7.2002, lk 33. Direktiivi on viimati muudetud direktiiviga 2004/117/EÜ.

(5) EÜT L 193, 20.7.2002, lk 74. Direktiivi on viimati muudetud direktiiviga 2004/117/EÜ.